उसी त्रौही-त्रोहियै दिक्खन लगे तां उन्ने पैरी-पोना करदे होई पुच्छेआ--"तुसें बी मीं नेईं पछान्ता ना?" चौधरी होर किश चिर उसी दिखदे रेह् ते फ्ही अचानक उन्दी नुहार खिड़ी पेई। उसी बाहीं पलेटदे होई ओह् बोल्ले-"बल्लै-बल्ले, वाह भई वाह, मड़ा म्हेशी तुगी ते असे पैह्ली नजरी च गै पन्छानी लेआ हा पर अपने अंदाजे गी बिंद पक्का करा करदे हे। वाह! अज्ज ते कमाल होई गेआ। ब, तूं ते खासा जैन्टलमैन होई गेदा ऐं..." श्रद्धावश ओह्दे कशा बोलन बी नेईं होआ। सिरा पर हत्थ फेरदे होई उयै पुच्छा करदे हे--"उयां, ऐ कदां हा तूं?" बैठका च बैठे दे उनें उसी क्या सारियां गल्लां सुनाई ओड़ियां ते ओह्दी पूरी रामक्हानी दे किश ऐंश बी सुनी ले। फ्ही चाह् पीने परैन्त ओह् जोड़ा लान्दे होई बोल्ले--"अस बिन्द हट्टी दा होई ओचै। तूं अराम करी लै। मनोह्र बी औने आला ऐ। दरोआजे कश जाइये ओह् फ्ही परतोए ते आखेआ- खरा जेकर तूं चाह्न्ना तां अस तेरे नग्गर औने दे बारै अजें कुसै कन्ने बी गल्ल नेईं करदे। तूं बे-फिकर रौह्। ब, उंयां अपने घर तौले गै होई आमेआं। बशक्क मनोहर गी कन्ने लेई जायआं।" एह् आखियै ओह् टुरी गे। ओह् बैठे दा सोचा करदा हा जे किन्ना अपनापन ऐ इनां अपने लोकें च! चौधरी हुन्दे कन्ने मिलिए उसी दिली खुशी होआ करदी ही। उन्दा सुभाs उसी अजें बी उयै लेआ बझोया हा जनेआ पैह्लें हुन्दा हा-खुश रौह्ना ते दूएं गी बी खुश रक्खना। उमरी दी बढ़ोत्तरी दे अलाबा उंदे च होर कोई बी फर्क निहा आए दा।